C 498/24
SK
Úradný vestník Európskej únie
30.12.2022
Stanovisko Európskeho výboru regiónov – Úloha VR pri podpore klimatickej diplomacie nižších úrovní verejnej správy pred konferenciami COP27 a COP28
(2022/C 498/05)
Spravodajca:
Olgierd GEBLEWICZ (PL/EĽS), maršálek Západopomoranského vojvodstva
POLITICKÉ ODPORÚČANIA EURÓPSKY VÝBOR REGIÓNOV (VR),
1. zdôrazňuje význam miestnych a regionálnych samospráv pri napĺňaní klimatických ambícií so zameraním na dosiahnutie cieľov OSN v oblasti udržateľného rozvoja v budúcnosti a pri plnení ustanovení Parížskej dohody s cieľom obmedziť globálne otepľovanie na 1,5 oC.
2.
Vyjadruje poľutovanie nad nedostatočným uznaním úlohy týchto samospráv v dokumente Závery Rady o diplomacii EÚ v oblasti klímy: zrýchlenie uplatňovania výsledkov z Glasgowa z 21. februára 2022, pričom zdôrazňuje kľúčový význam klimatickej diplomacie a dosahu EÚ na tretie krajiny, pokiaľ ide o urýchlenie plnenia Glasgowského klimatického paktu prijatého na konferencii COP26.
3.
Vyzýva národné vlády, aby do rokovaní o podmienkach celosvetových klimatických cieľov a definovania vnútroštátne stanovených príspevkov a národných adaptačných plánov skutočne zapojili svoje miestne a regionálne samosprávy, pretože ide o aktérov, ktorí zodpovedajú za plnenie medzinárodných vládnych prísľubov a záväzkov v praxi.
Domnieva sa preto, že pri vnútroštátne stanovených príspevkoch, ktoré miestne a regionálne samosprávy neodobrili, existuje len malá šanca na ich úspešné vykonanie, a že pred ich prijatím by konferencia UNFCCC mala tento krok systematicky kontrolovať.
V tejto súvislosti vyzýva národné vlády, aby do národných rokovacích delegácií na klimatický samit UNFCCC nominovali aj regionálnych a miestnych delegátov.
4.
Poukazuje na to, že mestá a regióny majú poprednú úlohu pri riešení dôsledkov zmeny klímy, ako sú katastrofy súvisiace s klímou, sociálne vplyvy (napr. energetická chudoba a rastúce zdravotné problémy súvisiace s počasím, environmentálne problémy, ako je výrazná strata biodiverzity, ekosystémov a ich služieb) a existujúce nerovnosti, ktoré sa prehlbujú v dôsledku zmeny klímy.
Zdôrazňuje, že pre splnenie národných klimatických cieľov je potrebná klimatická diplomacia nižších úrovní verejnej správy, pretože miestne a regionálne samosprávy pripravujú a vykonávajú podrobné plány adaptácie a zmierňovania, ktoré presne zohľadňujú miestne environmentálne podmienky, sociálno-ekonomické požiadavky a energetickú a klimatickú spravodlivosť.
5.
Podčiarkuje, že úspešné klimatické opatrenia vykonávané mestami a regiónmi môžu byť v porovnaní s národnými cieľmi ambicióznejšie a nemusia narúšať rast ani územnú súdržnosť.
Táto skutočnosť poukazuje na silný „demonštračný účinok“ a pôsobí ako pákový efekt na národné, regionálne a miestne politické skupiny, ktoré sa usilujú prijímať progresívnejšiu klimatickú politiku.
6.
Považuje za mimoriadne dôležité podporovať klimatické siete miest a regiónov a posilňovať ich činnosti súvisiace s klimatickou diplomaciou nižších úrovní verejnej správy v záujme budovania kritickej politickej odolnosti v prípade zhoršenia situácie na národnej úrovni, a tým zabezpečiť dosiahnutie celosvetových klimatických cieľov.